CELEX: 32015D1849
Language: ro
Date: 2015-10-13 00:00:00
Title: Decizia de punere în aplicare (UE) 2015/1849 a Comisiei din 13 octombrie 2015 privind măsurile de prevenire a introducerii și a răspândirii în Uniune a organismelor dăunătoare în ceea ce privește anumite legume originare din Ghana [notificată cu numărul C(2015) 6858]

15.10.2015   
            
            
               RO
            
            
               Jurnalul Oficial al Uniunii Europene
            
            
               L 268/33
            
         DECIZIA DE PUNERE ÎN APLICARE (UE) 2015/1849 A COMISIEI
   din 13 octombrie 2015
   privind măsurile de prevenire a introducerii și a răspândirii în Uniune a organismelor dăunătoare în ceea ce privește anumite legume originare din Ghana
   
      
         [notificată cu numărul C(2015) 6858]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
   întrucât:
   
               (1)
            
            
               Controalele fitosanitare efectuate de statele membre asupra transporturilor de anumite plante și produse vegetale originare din Ghana au evidențiat că un număr mare de astfel de plante și produse vegetale erau infestate cu organisme dăunătoare, în principal Tephritidae neeuropene, precum Ceratitis cosyra (Walker), Thrips palmi Karny sau Bemisia tabaci (Genn.). Numărul de transporturi din Ghana conținând organisme dăunătoare interceptate în Uniune a avut o puternică tendință ascendentă începând cu 2009. Cea mai mare parte a interceptărilor vizează plante, altele decât semințele, de Capsicum L., Lagenaria Ser., Luffa Mill., Momordica L. și Solanum L., cu excepția S. lycopersicum L. (denumite în continuare „mărfurile specificate”).
            
         
               (2)
            
            
               Auditurile efectuate de Comisie în Ghana în 2012 și 2015 au evidențiat deficiențe la nivelul sistemului de certificare fitosanitară la export. În ciuda asigurărilor primite și a acțiunilor anunțate de autoritățile competente din Ghana, numărul interceptărilor a continuat să crească.
            
         
               (3)
            
            
               Având în vedere rezultatul auditurilor respective și numărul interceptărilor, Comisia a concluzionat că garanțiile fitosanitare actuale ale Ghanei nu sunt suficiente pentru a garanta că transporturile de plante și produse vegetale din Ghana nu conțin organisme dăunătoare sau pentru a evita riscul de introducere a unor organisme dăunătoare în Uniune prin importul mărfurilor specificate.
            
         
               (4)
            
            
               Ar trebui luate măsuri pentru a face față riscului reprezentat de importul în Uniune al mărfurilor specificate. Prin urmare, introducerea în Uniune a mărfurilor specificate ar trebui să fie interzisă.
            
         
               (5)
            
            
               Măsurile ar trebui să rămână în vigoare până la 31 decembrie 2016, pentru a face față riscului continuu de introducere a organismelor dăunătoare, permițând în același timp Ghanei să își modernizeze sistemul de certificare.
            
         
               (6)
            
            
               Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Se interzice introducerea pe teritoriul Uniunii a plantelor, altele decât semințele, de Capsicum L., Lagenaria Ser., Luffa Mill., Momordica L. și Solanum L., cu excepția S. lycopersicum L. originare din Ghana.
   Articolul 2
   Articolul 1 se aplică până la 31 decembrie 2016.
   Articolul 3
   Prezenta decizie se adresează statelor membre.
   
      Adoptată la Bruxelles, 13 octombrie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.